**Szituációk értelmezése**

A pályaalkalmassági vizsga választható feladatai közül az egyik egy **konkrét nevelési helyzet értelmezése**, véleményezése. Ha Ön ezt a feladatot választja, akkor egy nevelési helyzetet, szituációt kell elemeznie. Kérjük, hogy a felkészülés során előzetesen válasszon ki egy szituációt és gondolja végig az olvasottakat. A felvételi bizottsággal kötetlen formában beszélget az Ön által kiválasztott egyetlen szituációról.

**Szituációk**

**1.** Az osztályba két Gabi nevű tanuló jár. Az egyik az osztály legjobb tanulója, szorgalmas, az órákon sokat jelentkezik, tanulmányi versenyeken is szép eredménnyel szerepel. A másik az egyik leggyengébb tanuló, viselkedésével sokszor zavarja az órát, elsősorban a sportolás tölti ki az életét. Az egyik tanuló fiú, a másik lány.

*Ön szerint melyik Gabi a fiú, és melyik a lány? Indokolja a válaszát! Vajon miért gondolkodhatunk sablonokban a két nem iskolai teljesítményéről?*

**2.** A tanár egy kérdést tesz fel az osztályban, és két tanulót szólít fel. Mindketten rossz választ adnak. Az egyik tanulónak a tanár azt mondja, hogy nem probléma a rossz válasz, majd legközelebb jobban sikerül. A másiknak viszont azt, hogy nem figyelt eléggé, ezért nem tudja a választ.

*Ön szerint miért tesz ilyen különbséget a tanár a két tanuló között? Milyen visszajelzést kellene inkább adnia?*

**3.** Két osztály egy-egy tanulója azonos színvonalú dolgozatot ír ugyanannál a tanárnál. Az egyik tanuló, aki az iskola legrosszabb átlagú osztályába jár, egy jeggyel jobbat kap, mint az a tanuló, aki egy jobb átlagú osztályba jár.

*Ön szerint mi okozhatja ezt a különbséget? Mit tehet Ön szerint a pedagógus, hogy ezt a megkülönböztetést megelőzze?*

**4.** Egy felmérésen egy iskola két osztályának tanulói azonos képességűnek bizonyulnak. A két osztály osztályzatai az egyes tantárgyakból ugyanakkor jelentősen különböznek.

*Ön szerint mi okozhatja ezt a különbséget? Milyen szerepe lehet ebben a tanároknak? Mit tehet az iskola a jelenség ellen?*

**5.** Egy osztályba új, pályáját most kezdő tanár érkezik. Míg az előző tanárnál az osztályban nem voltak fegyelmezési gondok, az új tanár ideje jelentős részét az osztály fegyelmezésére kénytelen fordítani.

*Ön szerint mi okozhatja a kezdő tanár problémáit? Miben különbözhet egy pályakezdő és egy tapasztalt tanár?*

**6.** Az osztályfőnök egy vizsgálatot végez az osztályában tanulók társas kapcsolatairól. Azt látja, hogy az osztály egyik tanulójának egyik osztálytársával sincs szoros kapcsolata.

*Ön szerint mit tehet a pedagógus egy ilyen helyzetben?*

**7.** A tanár dolgozatot írat az egyik osztályban. A dolgozatban az órákon már begyakorolt, jól teljesített feladatoktól eltérő, de a megtanult órai anyagra vonatkozó kérdések, feladatok vannak. Az osztály nagy része rosszul írja meg a dolgozatot.

*Ön szerint milyen következtetést vonhat le a tanár a dolgozatból? Ön szerint miért nem tudták a tanulók jól megírni a dolgozatot?*

**8.** Az iskola hoz egy olyan szabályt, hogy az órán a diákoknak ki kell kapcsolniuk a mobiltelefonjaikat. Az egyik tanár ellenzi a szabályt, mondván, a mobiltelefonok tanulásra, az óra segítésére is használhatók.

*Ön szerint milyen helyzeteket, feladatokat hozhatott fel példaként állításának alátámasztására?*

**9.** Az osztály egyik tanulója folyamatosan rossz jegyeket kap matematikából. Amikor viszont édesanyjának segít a piacon árusítani, könnyedén és gyorsan kiszámolja az áruk értékét, és akkor sem téved, ha többféle termék árát vagy a visszajárót kell fejben kiszámolnia.

*Ön szerint miért teljesíthet rosszul az iskolában egy olyan területen, amelyből a hétköznapi életben jól teljesít? Mit tehet ilyenkor a tanár?*

**10.** Az osztály egyik, rossz anyagi körülmények között élő tanulója folyamatosan rossz jegyeket kap az iskolában. Osztályfőnöke amellett érvel, hogy különleges bánásmódra van szüksége, hisz rossz helyzete akadályozza a jobb jegyek elérésében.

*Ön szerint milyen érvekkel igazolhatta álláspontját? Milyen megoldásokat javasolhatott?*